Miljoene rand se skade ná kontrakteurs kabels lêSkade in die Emfuleni- plaaslike munisipaliteit (Foto verskaf deur die VF Plus) Die VF Plus dring daarop aan dat die kontrakteurs vir die Emfuleni- plaaslike munisipaliteit (Evaton, Sebokeng, Vaal Oewer, Vanderbijlpark, Vereeniging) wat kabels vir optiese vesel installeer, verplig word om die skade wat hulle aanrig aan sypaadjies en infrastruktuur soos waterpype en kragkabels, op eie koste te herstel. “Die VF Plus het verskeie klagtes van huiseienaars ontvang van kontrakteurs wat waterpype en kragkabels beskadig tydens die grawe van slote vir die aanlê van die kabels,” sê Christo Smith, VF Plus-raadslid in die munisipaliteit. “Baie van die kontrakteurs herstel nie die skade nie en veroorsaak dat water deur die plaveisel lek.” In ander gevalle versuim die kontrakteurs om die slote behoorlik toe te gooi en plaveisel en gras terug te plaas op die sypaadjies. “Die VF Plus is ŉ voorstander van tegnologiese ontwikkeling, maar kontrakteurs kan nie toegelaat word om die reeds sukkelende munisipaliteit onder verdere finansiële druk te plaas nie. Alhoewel die munisipaliteit nie die kontrakteurs kan verbied om die optiesevesel-kabels te lê nie, kan die munisipaliteit hulle wel verplig om toe te sien dat die omgewing skoon agtergelaat word en dat alle skade aan infrastruktuur herstel word,” het Smith bygevoeg. Skade in die Emfuleni- plaaslike munisipaliteit (Foto verskaf deur die VF Plus) Die party het reeds die munisipaliteit genader en het aanbeveel dat alle diensverskaffers gedwing word om van die dienste van geregistreerde siviele ingenieurs (konsultante) gebruik te maak om toesig te hou oor die ontwerp, implementering en finale inspeksie van die werk. Die party moedig ook inwoners aan om probleme aan te meld by die munisipaliteit om die klagtes te ondersoek en, waar nodig, die diensverskaffer opdrag te gee om die situasie op eie koste reg te stel.